V tomto čísle nájdete:

-          Z činnosti OcÚ a z rokovania OZ

-          Roľnícke družstvo

-          Urbariát

-          Dobrovoľný hasičský zbor

-          Naši rodáci

-          Cirkevná rubrika

-          Jubilanti

-          Niečo pre gazdinky

-          Školské okienko

-          Športová rubrika

-

Vážení spoluobčania,

zima bude  čochvíľa nenávratne za nami a po dlhých, chladných a tmavých nociach prinesie so sebou jar svetlo a teplo.

Len pred niekoľkými dňami sa roztopil posledný sneh z našich záhrad a ulíc na Kokave.

Očakávaná jarná príroda má svoje čaro, prináša do života radosť, smiech

a dobrú náladu. Krok po kroku začína zo zeme pučať zeleň.

Kokavské záhrady a polia zaplnia usilovné ľudské ruky, ktoré budú s láskou  siať a sadiť , aby sa nám neskôr pôda odvďačila hojnou úrodou.

     Myslím si, že jar patrí medzi najkrajšie ročné obdobia.  Jar pre mnohých vždy bude synonymom prebudenia sa k životu, symbolom sily a nového začiatku.

Tak Vám všetkým prajem príjemné jarné dni plné slnka, pokojný čas Veľkej noci a pohodové čítanie prvých tohtoročných obecných novín

Ing. Július Porubän

      starosta obce

Z činnosti obecného úradu a z rokovania obecného zastupiteľstva

Január

-          zriadenie záložného práva na bytový dom „A“, kde sa Obec Liptovská Kokava zaväzuje,

že byty v obecnej nájomnej bytovke budú po dobu 30 rokov výlučne využité na účely nájomného bývania

-          výrub stromoradia na cintoríne

Text: Výrub nebezpečného stromoradia na cintoríne spoľahlivo a bez poškodenia pomníkov na hroboch realizovala firma Kacvinský

Február

-          verejné obstarávanie na realizáciu stavby „Rekonštrukcia miestnej infraštruktúry obce Liptovská Kokava“

-          začatie vodoprávneho konania na vydanie povolenia na odber geotermálnej vody z Krajského úradu životného prostredia Žilina spojeného s miestnou obhliadkou

-          rekultivácia a likvidácia skládky odpadu v lokalite Jakušová, celkové náklady dosiahli

6 000 €

Text: Ťažká technika z hrádockého Lesostavu skládku likvidovala celý týždeň

Marec

-          vypracovanie a podanie projektu Cyklotrasa Hybe – Liptovská Kokava – Podbanské

-          vyhodnotenie verejného obstarávania na projekt ,Rekonštrukcia miestnej infraštruktúry,

komisia na základe najnižšej ceny vybrala firmu Vestam Company cestné stavby Nitra s.r.o.

-          obecné zastupiteľstvo neschválilo ponuku Stavebného bytového družstva poľnohospodárov Liptovský Mikuláš na kúpu pozemku okolo bytoviek pri Roľníckom družstve za cenu 1 €/ m2

-          v priebehu mesiaca prebieha na obecnom úrade kontrola z Národného kontrolného úradu Bratislava, ktorá je zameraná na programový rozpočet obce na roky 2010 - 2012

Roľnícke družstvo

V zimných mesiacoch na našom RD je relatívne menej práce. Na úseku mechanizácie sa pripravujú stroje na jarné a letné práce a taktiež na technické kontroly. V tomto období čerpajú  pracovníci úseku mechanizácie a investičnej výstavby staré dovolenky.

Živočíšna výroba pracuje naplno. Začiatkom roka je najviac vyťažená administratíva. Ukončujú sa inventúry, robí sa na ročnej závierke, vyhodnocujú sa daňové povinnosti, pripravujú sa rozbory na členskú schôdzu.

            V prvom štvrťroku sme sa zamerali  na riešenie družstevných podielnických listov. Koncom roka oprávnené osoby majitelia DPL, ktorí vlastnili viac ako 200 akcií boli oslovení FNM, aby bezplatne previedli svoje cenné papiere na fond a za to nemusia platiť poplatky. Viacero oprávnených osôb sa na nás obrátilo s otázkou, čo majú robiť. Oprávnené osoby / nečlenovia  družstva /, ktorí  vlastnia viac ako 200 DPL, boli písomne upovedomení, aby svoje akcie nepreviedli bezplatne na FNM. Aj to je jeden z dôvodov, prečo chce naše družstvo v tomto roku kupovať akcie. Hrozí tu však aj nebezpečie, že DPL odkúpi niekto cudzí a ovládne družstvo.

 Väčšina poľnohospodárskych podnikov v našom okrese aj z týchto dôvodov začali spätne odkupovať DPL. Niektoré sa do toho začínajú angažovať v tomto roku. Sú však aj podniky, ktoré do tejto akcie nepôjdu. Tu však je asi najhlavnejší dôvod nedostatok finančných prostriedkov na nákup akcií.

Predstavenstvo nášho družstva rozhodlo, že podrobnejšie o týchto problémoch budeme informovať členov družstva na členskej schôdzi a požiadame ich o schválenie uznesenia o spätnom odkupovaní DPL roľníckym družstvom, alebo aj jednotlivými členmi.

Napriek tomu, že rok 2009 bol pre celý agrosektor mimoriadne náročný, naše RD vykáže za uplynulý rok malú stratu na úrovni 20 000 €.

V týchto dňoch je finančná situácia priaznivá a preto sme sa rozhodli kúpiť na úsek mechanizácie dva nové stroje. Od firmy AGRI TOKO, a.s.zhrabovač objemových krmovín za

13 000 € a kolesový traktor CASE IH MAXXUM 110 X-LINE od firmy AGRI CS Slovakia, s.r.o. za 65 500 €. Na tento rok plánujeme okrem bežnej prevádzky použiť finančné prostriedky na nákup DPL ak to členská schôdza schváli. Chceme vykúpiť pozemky pod údržbárensko-opravárenským strediskom. Rozhodli sme sa investovať do chaty Pod dlhou a zrekonštruovať zastaralé kúrenie v administratívnej budove. Vieme, že aj tento rok bude náročný, no veríme, že naše zámery sa nám podarí dosiahnúť.

                                                                                              Ing. Jozef Baláž

                                                                                              predseda družstva

Urbariát

Článok do Kokavských aktualít 1. štvrťrok 2010.

V prvých mesiacoch roku 2010 sme pokračovali v spracovávaní kalamity. Vyhľadávali sa plochy s chrobačiarmi, ktoré sme nestihli spracovať do konca roka. Vyťažené bolo cca 2tis m3 drevnej hmoty a to v lokalitách Sihly, Diely a Beňová. Využili sme priaznivé podmienky a to sneh na novej asfaltovej ceste v Sihlách. Túto chceme čím najdlhšie udržať v pôvodnom stave. Na ťažbu sú vyznačené plochy chrobačiarov v lokalitách pri Bystrej, na Pliešku a Kotlovej. Túto ťažbu chceme ukončiť a porasty vyčistiť od chrobačiarov do začiatku jarného rojenia – začiatok mája.

V rámci odbornej praxe vykonali žiaci lesníckej školy vyznačovanie výchovných ťažieb. Keďže máme s lesníckou školou dobré vzťahy a táto nevlastní školské lesy, poskytli sme im naše porasty na výučbu. V jarných a jesenných mesiacoch nám škola poskytuje svojich žiakov na lesopestebné práce, hlavne uhadzovanie haluziny a zalesňovanie.

Do 20. februára bola na lesný úrad v Liptovskom Mikuláši odovzdaná lesná hospodárska evidencia za rok 2009. Medzi hlavné ukazovatele, ktoré sa v nej uvádzajú, patrí ťažba dreva a to v množstve 7735 m3. Z tejto ťažby nám vznikli holiny o výmere 12,15 ha. Tieto máme v pláne vysadiť tohto roku. Minulý rok sme zalesnili 25,61 ha holín. Druhová skladba pozostávala z drevín smrek, smrekovec, jedľa, javor horský, jelša a buk. Jamkovou sadbou bolo vysadené cca 85 tis kusov sadeníc, z toho 22 tis. obaľovaných. Prerezávky boli vykonané na ploche 36 ha. Uhodením haluziny boli vyčistené plochy na zalesnenie vo výmere 30 ha. Ochranu proti zveri sme vykonali na výmere 60ha. Táto pozostávala z náteru terminálnych výhonkov repelentným prípravkom cervakol.

Jarné lesopestebné práce začneme prípravou plôch na výsadbu. Tento rok máme v pláne zalesniť minuloročné holiny a to cca50 tis. kusov sadeníc. Pokračovať budeme ochranou - vyžínaním, v letných mesiacoch vysadíme na nepriaznivých stanovištiach obaľované sadenice. Obaľovať stromy proti lúpaniu-sieťovinou máme naplánované v porastoch Pod Trsteníkom. Z pestevných prác to budú prerezávky a ochrana repelentným náterom.

 Sme na prahu Veľkonočných sviatkov a tak Vám chceme popriať ich príjemné, ničím nerušené prežitie. Veríme, že veľa z Vás ich prežije v jarnej prebúdzajúcej sa prírode.

                                                           Ján Bartek – podpredseda

Dobrovoľný hasičský zbor

V mesiaci február sa štyria členovia DHZ z Lipt. Kokavy zúčastnili v družobnej obci Ludgeřovice hasičského plesu, na ktorom zároveň pozdravili našich priateľov hasičov z Ludgeřovíc.

10. marca sme sa nečakane navždy rozlúčili s našim bratom hasičom Rudolfom Fronkom.   Posledné zbohom sme mu boli dať pri rakve  v dome smútku.

Vážení občania !

 S príchodom jarných dní sa každoročne v prírode vytvárajú podmienky pre zvýšené nebezpečie vzniku požiarov. Pri tejto činnosti si občania často zamieňajú pojmy spaľovanie a vypaľovanie.

Mnohí vypaľujú porasty bylín, kríkov a stromov a zakladajú oheň v priestoroch a na miestach, kde môže dôjsť k jeho rozšíreniu.

Takéto činy podľa zákona o ochrane pred požiarmi sú zakázané. Okresné riaditeľstvo hasičského a záchranného zboru môže za túto činnosť uložiť fyzickej osobe pokarhanie alebo pokutu do 331 €.

Následkom vypaľovania suchých porastov hrozí veľké nebezpečie rozšírenia požiaru na susedné objekty, na hospodárske budovy, lesné porasty pri ktorých nielenže   vznikajú veľké materiálne škody, ale sú ohrozené zdravie a životy občanov.

Upozorňujeme, že právnické osoby a podnikajúce fyzické osoby nemôžu spaľovať horľavé látky na voľnom priestranstve bez písomného súhlasu okresného riaditeľstva.

Fyzické osoby – občania, musia pri spaľovaní odpadu postupovať veľmi opatrne. Ak odpad nie je možné spáliť v palivových spotrebičoch, výnimočne možno spáliť na voľnom priestranstve, pri dodržaní bezpečnostných opatrení, akým sú:

- spaľovanie nevykonávať v období dlhotrvajúceho suchého počasia,

- miesto spaľovania zvoliť a zabezpečiť tak, aby nemohlo dôjsť k samovoľnému

 rozširovaniu požiaru, v zásade nie tam kde je suchá tráva, v blízkosti lesa a iných

  nebezpečných miestach,

- ohnisko treba obkopať, alebo obložiť kameňmi a jeho okolie zbaviť horľavých

 povrchov,

- spaľovať len za bezveterného počasia,

- spaľovať po menších množstvách,

- vykonávať kontrolu miesta spaľovania v priebehu spaľovania i po jeho skončení,

-mať k dispozícii požadovanú zásobu vody na hasenie, potrebné náradie na regulovanie

 horenia a spojovacie prostriedky na privolanie pomoci,

- po skončení spaľovania poliať spálenisko v dostatočnom množstve vodou.

Nakoľko došlo k určitým zmenám v zákone o ochrane pred požiarmi, DHZ Vás bude v priebehu roka v obecných novinách informovať o určitých zmenách, povinnostiach fyzických osôb – podnikateľov a fyzických osôb, o pomoci pri zdolávaní požiarov, vecnej pomoci, o vstupe na nehnuteľnosti, o priestupkoch ktoré je možné uložiť fyzickej osobe a o iných dôležitých zmenách na úseku ochrany pred požiarmi.

Fyzická osoba je povinná - §14 zákona o ochrane pred požiarmi

zabezpečiť, aby sa pri uskutočňovaní stavby a pri jej užívaní, ako aj pri zmene v užívaní stavby riešili a dodržiavali požiadavky na protipožiarnu bezpečnosť stavby;

obstarávať a inštalovať v objektoch, zariadeniach a priestoroch so zreteľom na nebezpečenstvo vzniku požiaru zariadenia na dodávku vody na hasenie požiarov, hasiace látky, ďalšie hasiace látky, vecné prostriedky ochrany pred požiarmi, inštalovať vhodné druhy požiarnotechnických zariadení, prevádzkovať ich v akcieschopnom stave, zabezpečovať vykonávanie ich kontroly a údržby osobou s odbornou spôsobilosťou, ak tak ustanovuje tento zákon, viesť a uchovávať o ich prevádzkovaní dokumentáciu;

umožniťkontrolným skupinám vykonávať v rodinných domoch okrem bytov a v iných stavbách okrem bytov vo vlastníctve alebo užívaní fyzických osôb preventívne protipožiarne kontroly a odstrániť zistené nedostatky,

dodržiavať zásady protipožiarnej bezpečnosti pri činnostiach spojených so zvýšeným nebezpečenstvom vzniku požiaru alebo v čase zvýšeného nebezpečenstva vzniku požiaru;

oznámiťbez zbytočného odkladu príslušnému okresnému riaditeľstvu požiar, ktorý vznikol v objektoch, priestoroch alebo na veciach v jej vlastníctve alebo užívaní,

zabezpečovať pravidelné čistenie a kontrolu komínov; zabezpečiť odborné preskúšanie komínov osobami s odbornou spôsobilosťou5) pred pripojením palivového spotrebiča na komín, zámenou lokálneho palivového spotrebiča palív na ústredný zdroj tepla alebo etážový zdroj tepla, zmenou druhu paliva a po stavebných úpravách na telese komína;

dodržiavať technické podmienky a požiadavky na protipožiarnu bezpečnosť pri inštalácii a prevádzkovaní palivových spotrebičov, elektrotepelných spotrebičov a zariadení ústredného vykurovania a pri výstavbe a používaní komínov a dymovodov a zabezpečiť označenie komínu štítkom;

prevádzkovaťtechnické zariadenie a technologické zariadenie a zabezpečovať vykonávanie pravidelnej údržby a kontroly z hľadiska ich protipožiarnej bezpečnosti a odstraňovať zistené nedostatky podľa pokynov výrobcu;

dodržiavaťpri manipulácii s horľavými látkami a horenie podporujúcimi látkami, s technickými prostriedkami obsahujúcimi horľavé látky alebo horenie podporujúce látky, ako aj pri ich ukladaní a skladovaní požiadavky na protipožiarnu bezpečnosť;

uchovávať a predkladať kontrolným skupinám obce potvrdenia o vykonaní odborného preskúšania komína a potvrdenia o vykonaní kontroly požiarno-technických zariadení,

umožniť orgánom štátneho požiarneho dozoru vykonanie potrebných úkonov pri zisťovaní príčin vzniku požiarov,

Fyzická osoba nesmie

a)fajčiť alebo používať otvorený plameň na miestach so zvýšeným

nebezpečenstvom vzniku požiaru,

b) vypaľovať porasty bylín, kríkov a stromov,

c) zakladať oheň v priestoroch alebo na miestach, kde môže dôjsť k jeho

rozšíreniu,

d) vykonávať činnosti, na ktorých výkon nemá osobitné oprávnenie alebo

odbornú spôsobilosť, ktoré sa z hľadiska protipožiarnej bezpečnosti vyžadujú

na ich vykonávanie podľa osobitných predpisov,

e) poškodzovať, zneužívať alebo sťažovať prístup k požiarnotechnickým

zariadeniam, požiarnym vodovodom alebo vecným prostriedkom na ochranu

pred požiarmi a k uzáverom rozvodných zariadení, najmä elektrickej energie,

plynu alebo vody,

f) vyvolať bezdôvodne požiarny poplach, privolať bezdôvodne hasičskú

jednotku alebo zneužiť linku tiesňového volania.

V budúcom čísle: Povinnosti spoločenstva vlastníkov bytov a nebytových priestorov /bytovky/, v zmysle zákona o ochrane pred požiarmi. Pomoc fyzickej osoby v súvislosti pri zdolávaní požiarov. Vecná pomoc. Činnosť DHZ v druhom štvrťroku 2010.

Pozvánka !!!

DHZ Lipt. Kokava dáva na vedomie občanom našej obce, že dňa 23.05.2010 sa uskutoční v dopoludňajších hodinách na futbalovom ihrisku Previerka pripravenosti dobrovoľných hasičských zborov v kategórii mužov a žien, v disciplínach – štafeta

8 x 50 m a požiarny útok s vodou . DHZ Lipt. Kokava Vás už touto cestou srdečne pozíva povzbudiť naše hasičské kolektívy.

Na záver mi dovoľte vysloviť presvedčenie, že naše rady si osvojíte a prenesiete do svojich rodín.

                                                                                         Jaroslav Majer

                                                                                           veliteľ DHZ

Cirkevná rubrika

Rozpis služieb Božích počas Veľkonočných sviatkov:

6.pôstna nedeľa – Kvetná nedeľa 28.03.2010

9:00     Pašiové služby Božie

17:00   Večerné služby Božie (ukončenie pôstneho modlitebného týždňa)

Zelený štvrtok 01.04.2010

18:00   Služby Božie so spoveďou a Večerou Pánovou

Veľký piatok 02.04.2010

9:00     Pašiové služby Božie

Spoveď s Večerou Pánovou – po skončení Pašiových služieb Božích

1.slávnosť Veľkonočná – Vzkriesenie Krista Pána 04.04.2010

9:00     Slávnostné služby Božie

17:00   Večerné služby Božie

2.slávnosť Veľkonočná 05.04.2010

9:00     Služby Božie

Veľká noc – najvýznamnejší kresťanský sviatok

Veľká noc je najstarším, najvýznamnejším kresťanským sviatkom, počas ktorého si kresťania pripomínajú umučenie, smrť a vzkriesenie Ježiša Krista. Nadväzuje na židovskú paschu – ktorá sa slávila od 14. do 21. dňa v mesiaci nisan (náš marec až apríl) na pamiatku oslobodenia Izraelského národa z egyptského otroctva. (2.Mojžišova 12,1–4 a 13,3–10).

Termín Veľkej noci nie je stály, každoročne sa mení. Veľká noc pripadá na prvú nedeľu po prvom jarnom splne mesiaca – po 21.marci. Má však ustálený deň na oslavu – nedeľu – pretože Pán Ježiš Kristus vstal z mŕtvych podľa svedectva apoštolov v prvý deň po sobote (Matúš 28,1; Marek 16,1; Lukáš 24,1; Ján 20,1). Veľkonočný – tichý týždeň (Veľký týždeň) trvá od Kvetnej nedele po Bielu sobotu, počas ktorého si cirkev zvlášť intenzívne pripomína pamätné dni utrpenia a smrti Ježiša Krista. Ich vážnosť pripomína čierne chrámové rúcho.

Kvetná nedeľa

Kvetnou nedeľou vstupujeme do Veľkého týždňa, Veľkého na najdôležitejšie udalosti spásy. Počas Kvetnej nedele si pripomíname vstup Pána Ježiša Krista do Jeruzalema, aby tu oslávil Veľkonočné sviatky. Slávnosť veľkonočného baránka sa vtedy mohla konať jedine v Jeruzaleme – hlavnom meste židov. Zástupy nadšene vítali Ježiša a pod nohy mu hádzali palmové ratolesti (Ján 12,13), preto má táto nedeľa pôvodne názov Palmarum t.j. nedeľa paliem. Pomenovanie Kvetná nedeľa pravdepodobne vzniklo u nás podľa toho, že u nás palmy nerastú a významné osobnosti sa vítajú kvetmi. Snáď aj podľa toho, že tento deň spadá do skorého jarného obdobia, kedy sa objavujú prvé kvety. Na Smrtnú nedeľu, Kvetnú nedeľu a Veľký piatok sa na službách Božích čítajú a spievajú pašie.

Zelený štvrtok

Slovenský názov Zelený štvrtok je odvodený od nemeckého slova „Gründonnerstag“ a je len vďaka ľudovej etymológií spojený so zelenou farbou. V skutočnosti sa s vysokou pravdepodobnosťou odvodzuje zo stredohornomeckého slova (stredohornonemecky, t.j. Mittelhochdeutsch – nárečia, ktoré sa požívali v stredoveku v severných oblastiach nemecky hovoriacich krajín), ešte dodnes žijúceho v nárečovom slove „grienen“ alebo „greinen“. Oboje znamená plakať (po nórsky „grine“). To súvisí so skutočnosťou, že cirkevné spoločenstvo v tento deň opätovne prijímalo kajúcich (nazývaných tiež „plačúci“), vylúčených zo spoločenstva na začiatku pôstnej doby a „odsúdených“ na „trest“ verejného pokánia.

Toto pomenovanie sa však môže odvodzovať aj od zelene v Getsemanskej záhrade, kde sa Pán Ježiš modlil a bol zatknutý vojakmi. Hlavným dôvodom svätenia tohto dňa je ustanovenie Večere Pánovej Pánom Ježišom Kristom.

Veľký piatok

Kresťania si na Veľký piatok pripomínajú potupnú smrť Pána Ježiša Krista na kríži. Evanjelici ho považujú za najvýznamnejší sviatok, pretože Syn Boží dokončil dielo vykúpenia sveta. Pán Ježiš Kristus bol ukrižovaný na vrchu Golgota za vlády cisára Tibéria a Pontského Piláta. V rímsko–katolíckych chrámoch sa v tento deň neslúži omša, oltáre sú bez chrámového rúcha, bez kríža aj svietnikov. Na niektorých miestach sa nezvoní, len rapká od štvrtku do soboty večera. Na evanjelických službách Božích sa čítajú a spievajú pašie, prisluhuje sa Večera Pánova. Zachováva sa pôst – nejedáva sa mäso.

Biela sobota

Pán Ježiš bol pochovaný do hrobu v piatok. V sobotu sa v chrámoch nekonajú služby Božie. Len večer bývajú v niektorých cirkevných zboroch služby Božie, ktoré sa začínajú v pôstnom duchu a končia sa už radosťou z Pánovho vzkriesenia. Sobota je prípravným dňom pred veľkonočnými sviatkami. Katolícka cirkev slávi vigíliu už ako radostnú slávnosť vzkriesenia a znovu sa rozozvučia zvony, ktoré od štvrtku večera nezvonili.

Veľkonočná nedeľa

Každý rok na jar sa odohráva zápas života so smrťou. Zo zamrznutej zeme vyrastá tráva, rozkvitá zasnežená lúka, na zamrznutom strome vypučia listy... Raz na jar pred 2000 rokmi na Veľkú noc sa však odohral aj iný zápas so smrťou. Veľká noc nie je len sviatkom jari. Pán Ježiš Kristus, ktorý bol mŕtvy, prekonal smrť a vstal k novému životu. Neostal v hrobe, pretože Ho Pán Boh vzkriesil. Po Jeho smrti Ho stovky ľudí opäť videli živého. Mnohí s Ním hovorili, dotýkali sa Ho a dokonca s Ním jedli a pili. Ježiš Kristus nebol obyčajným človekom, ale bol Božím Synom. „Pán sa rozhodol, že z lásky k nám sám pôjde našou cestou“ – povedal sv. Augustín. Ježišove vzkriesenie dáva jedinečnú nádej na večný život každému, kto v Neho uverí. Nádej na život, proti ktorému je smrť už navždy bezmocná. „Veru, veru hovorím vám: Kto počúva moje slovo a verí Tomu, ktorý ma poslal, má večný život a nejde na súd, ale prešiel zo smrti do života“. (Evanjelium Jána 5,24) „Ja som vzkriesenie a život, – kto verí vo mňa, bude žiť, aj keď by umrel, a nik neumrie naveky, kto žije a verí vo mňa.“ (Evanjelium Jána 11,25.26)

Veľkonočný pondelok

Typické veľkonočné zvyky – oblievanie vodou, šibanie prútikmi, maľovanie veľkonočných vajíčok, rozdávanie čokoládových zajačikov a kuriatok – nemajú kresťanský pôvod. Často sa stáva, že tieto pohanské zvyky odsúvajú pravú podstatu veľkonočného pondelka do úzadia.

Mgr. Mario Činčurák – zborový farár

ČINNOSŤ ZBOROVÉHO SPEVOKOLU EV. A. V. CIRKVI

V LIPTOVSKEJ KOKAVE V ROKOCH 2008/2009

„Primum locum de Musicae post Theologiem, teda Prvé miesto po teológii dávam hudbe.

 Prečo? Lebo ona je darom a jej požehnaním je to, že prináša evanjelium.“

Takto sa vyjadril Martin Luther, jeden zo zakladateľov evanjelickej cirkevnej hudby. Bolo pre neho prirodzené, že slovo Božie sa má zvestovať nielen kázňou, ale aj hudbou. Tak sa zrodila evanjelická a. v. cirkevná hudba. My, členovia kokavského spevokolu, pokračujeme v tejto, skoro päťstoročnej tradícii, spievaním duchovných piesní. Piesní, ktoré potešujú ducha nielen spevákov, ale aj poslucháčov, prispievajú k utužovaniu spoločenstva veriacich. Posledné dva roky – 2008 a 2009 môžeme zhodnotiť ako veľmi plodné. Nacvičenými piesňami sme obohacovali služby Božie pri rôznych sviatkoch a slávnostiach, zúčastnili sme sa mnohých koncertov a podujatí , či už v domácom prostredí alebo v iných zboroch. Celkovo spevokol za toto obdobie vystúpil 32-krát. Nacvičili sme mnoho nových piesní, „oprášili“ sme tie staršie. V súčasnosti máme v repertoári vyše 40 piesní. Na nácvikoch sme sa stretávali podľa potreby, dbali sme na správnu artikuláciu, čistú intonáciu, správne tvorenie tónu, pracovali sme s dychom, dynamikou, farbou hlasu, odstraňovali sme nedostatky a zlozvyky pri speve – napr. veľmi úspešne sa nám darilo eliminovať nežiaduce glissando, výrazne sme zlepšili tzv. forsírovaný tón, jednoducho, snažili sme sa o kultúrny spevácky prejav. V januári 2009 sme si pripomenuli 80-te výročie posvätenia nášho chrámu, členovia spevokolu získali nový imidž, dali sme si ušiť jednotné blúzky, košele a kravaty. V tomto roku sme sa rozlúčili s p. farárom Vargovčákom, ktorý odišiel do cirkevného zboru v Turanoch a privítali sme p. farára Činčuráka, ktorý sa stal naším zborovým farárom v decembri 2009.

Nepochybne veľkým dielom, ktoré sme po dvojročnej námahe priviedli na svet, je CD – Ježiš moja radosť. Nahrali sme ho v spolupráci s  Chrámovým speváckym zborom apoštola Pavla v Brezne. Hlavnou myšlienku bolo spojiť tri „osemdesiatky“ – 80-te výročie posvätenia evanjelického a. v. kostola v Liptovskej Kokave, 80- narodeniny emeritného biskupa našej cirkvi Jána Midriaka a bývalého breznianskeho zborového farára Dušana Fabriciusa. CD malo byť akýmsi voľným pokračovaním CD Ježiš môj priateľ, ktoré nahral náš susedný spevokol Jordán z Východnej, tiež v spolupráci s Breznom.

Nahrávanie prebiehalo v niekoľkých etapách. Najskôr bolo treba zostaviť repertoár. S Dr. Jánom Zacharom, dirigentom breznianskeho spevokolu, sme vybrali vhodné piesne. Zamerali sme sa najmä na piesne z nášho spevníka, no zaradili sme aj niečo z repertoáru spevokolu, samozrejme, všetky v štvorhlasnej úprave pre miešaný zbor. Celkovo to bolo päť piesní, ktoré mal spievať náš spevokol (Hlava ubolená, Hľa, Boží Baránok – so sólovým spevom dirigentky, Zachovaj nás v svojom slove, Raduj sa a plesaj, Prosme vrúcne ducha Svätého) a tri spoločné, ktoré sme spievali s breznianskym spevokolom (Jesus bleibet meine Freude, Kráľ večný nás požehnaj a Chvála tebe, Bože náš). Nacvičili sme aj dve piesne s deťmi – Jakubkom Vrbičanom a Nikolkou Porubänovou (Pri jasliach stojím pokorne a Na nebesiach nad Betlemom). Do repertoáru sme zaradili aj sólové piesne, ktoré nacvičili – dirigentka J. Oravcová (Už sa nám púčik rozvil) a p. farár Vargovčák s J. Zacharom a Vierou Sihelskou ( To ja, ó Pane môj). P. farár Vargovčák prispel aj adventným predspevom, Kuzmányho litániou a organovým sprievodom k piatim piesňam ( Príď spasenie pohanov, Radujte sa ó kresťania, Čas radosti, veselosti, V tomto tichom pôstnom čase a Nastal nám čas preradostný). Vybraté piesne sme nacvičovali postupne, najprv osobitne mužské a ženské hlasy, potom spolu. Dbali sme na správnu intonáciu, dobrú artikuláciu, vhodnú dynamiku a kultúrnosť vokálneho prejavu.

Dňa 9. 11. 2008 sa v našom evanjelickom a. v. kostole v Liptovskej Kokave konalo nahrávanie chórových piesní, teda piesní spievaných kokavskými veriacimi a členmi spevokolu. Zvukárom a producentom bol Róbert Čunderlík. Koncom júna 2009 sme boli s deťmi nahrávať sólové piesne v Banskej Bystrici v jeho štúdiu. Po dôkladnom nácviku spoločných a našich piesní sme sa s breznianskym spevokolom dohodli na spoločnom termíne nahrávania, ktoré sa opäť konalo v našom kostole. Dňa 12. júla 2009 sa v našom chráme zišli speváci z obidvoch spevokolov, aby dokončili poslednú etapu nahrávania CD. Ozvučenie zabezpečil Ing. Pavel Vrbičan. Členky nášho spevokolu, aj niektorí ich rodinní príslušníci pripravili občerstvenie, napiekli koláče, pripravili pre všetkých výdatný olovrant. Večer sme sa rozchádzali s pocitom dobre vykonej práce, poďakovali sme sa v modlidbe nášmu Hospodinovi za ochrannú ruku. A tak sme s Božou pomocou dokončili náš podiel na príprave tohto diela. Nahraté piesne bolo treba ešte upraviť digitálne, nahrať k nim aj hudobný sprievod. O to sa postaral zvukár R. Čunderlík a J. Zachar. Odviedli naozaj vynikajúcu prácu. O pár mesiacov neskôr bola všetka práca hotová. Dvojalbum obsahuje piesne, liturgie, žalmy a hovorené slovo, usporiadané podľa cirkevných sviatkov – teda vianočný, veľkonočný a svätodušný kruh. V novembri 2009 sa na slávnosti požehnávania CD – Ježiš moja radosť zišlo v evanjelickom kostole mnoho veriacich, spevákov, duchovných, iniciátorov, aby uviedli do života historicky prvé CD kokavského spevokolu. Požehnávajúcim kňazom bol Roman Porubän, náš rodák, evanjelický farár v Kežmarku. Pozvanie prijali hostia – Ján Midriak s manželkou, emeritný biskup evanjelickej cirkvi, Dušan Fabricius, bývalý brezniansky farár, Katarína Hudáková, seniorka LOS, ženský spevokol z Turian, Ivan Zvarík, operný spevák, Zuzana Oráčová, členka Štátnej filharmónie v Košiciach, jej manžel, Matej Oráč a mnoho duchovných z okolitých zborov. Pripravili sme bohatý program, na ktorom vystúpil domáci kokavský spevokol, Chrámový spevácky zbor apoštola Pavla z Brezna, každý s niekoľkými vlastnými, ale aj spoločnými piesňami, Ivan Zvarík, Zuzana Oráčová, ženský spevokol z Turian, spievané časti striedalo hovorené slovo, básne, duchovné zamyslenie a ukážky z CD. Po skončení boli prítomní pozvaní na večeru do kultúrneho domu, ktorý pohostil okolo 150 ľudí.

Poďakovanie za všetku prácu, či už duchovnú alebo fyzickú patrí dnes už bývalému zborovému farárovi Martinovi Vargovčákovi, členom spevokolu, všetkým, ktorí sa akýmkoľvek spôsobom podieľali na príprave, realizácii a predvedení tohto diela. Pôvodne bolo vytlačených 1000 kusov (500 pre náš a 500 pre brezniansky spevokol),

v súčasnosti sú objednané ďalšie kusy, z dôvodu veľkého záujmu. Nech sám Pán Boh požehná tento dar, ktorý je adresovaný všetkým generáciám veriacich na Slovensku, možno aj za jeho hranicami.

 Nech každá pieseň otvára dvere sŕdc Božej milosti!

                                                                                                      PaedDr. Jaroslava Oravcová

                                                                                                            dirigentka spevokolu

Školské okienko

Aktivity školy od 1.1.2010 – 30.3.2010

JANUÁR :

1.    15. januára navštívilo 1. triedu 8 predškolákov – budúcich prvákov. Pani učiteľka prvej triedy im pripravila zaujímavé aktivity, hry a úlohy, ktoré plnili spolu so žiakmi prvej triedy. Cieľom návštevy bolo zoznámiť sa s priestormi ZŠ a spoznať budúce pani učiteľky.

2.    Pani učiteľky ZŠ boli 25. januára na návšteve v MŠ. Pozorovali aktivitu detí vo výchovno – vzdelávacom procese, ich pozornosť, úroveň matematických predstáv, slovnej zásoby, ich výtvarné práce, ... Konštatovali, že deti sú pripravené na zápis do 1. ročníka. Problémy so správnou výslovnosťou má 5 detí. Rodičia navštevujú s nimi logopedickú poradňu.

3.    ŠKD navštevujú všetci žiaci školy. V januári napadol sneh a prikryl vtáčikom potravu. Deti začali vtáčiky prikrmovať lojom a slnečnicovými semiačkami.

Foto č. 5 ( bez textu)

FEBRUÁR :

4.    Do 1. ročníka sme zapísali 8 žiakov, 5 chlapcov a 3 dievčatá / viď foto/. Zápis prebehol rozprávkovou formou. Deti sa ocitli v zimnej krajine a plnili úlohy, ktoré im zadal snehuliak Tóno. Splnením úloh oslobodili jeho kamarátku z pazúrov zlej strigy. Úlohy boli zadávané tak, aby sme zistili základné vedomosti a zručnosti detí MŠ, potrebných k zápisu do ZŠ.

5.    OH 2010 Vancouver – Liptovská Kokava :10.2 a 11. 2. – sme mali malú zimnú olympiádu. Súťažili sme v sánkovaní, bobovaní a korčuľovaní. Súťažili aj deti MŠ, žiaci aktívne využívali multifunkčné klzisko na školskom dvore.

6.    12.2.2010 sme zorganizovali spoločný karneval pre žiakov ZŠ i deti MŠ spojený s tancovačkou a rôznymi súťažami.

Foto č.6 (bez textu)

7.    Od 15. do 19. 2. 2010 sme zrealizovali v našej škole týždeň enviromentálnej výchovy. 15.2. sme navštívili Národopisné múzeum v Lipt. Hrádku. Prezreli sme si výstavu „Ochrana lesa a jej obyvateľov“ spojenú s odborným /veku primeraným/ výkladom. V následnej pracovnej dielni žiaci vyrobili v spoločnej práci les so zvieratkami a vyriešili kvíz, ktorý im pripravili zamestnankyne múzea. Žiaci 4. ročníka sa venovali téme „ Kráľ lesa“ a neskôr na hodine slohu napísali na túto tému zaujímavé práce.

8.    18.2. si žiaci v ŠKD urobili tzv. vitamínovú bombu – ovocný šalát. Na hodine výtvarnej výchovy, po krátkej besede na tému „Chceme byť zdraví“, výtvarne stvárnili túto problematiku.

MAREC :

1.      13. 3. sme prijali pozvanie SOLŠ v Lipt. Hrádku. Prezreli sme si výstavu „ Poľovníctvo a ochrana prírody“, študenti školy nám zahrali na lesných rohoch, rôznych vábničkách, zastrieľali sme si zo vzduchovky, prezreli výstavu loveckých trofejí. Zamestnanci TANAPU nám prostredníctvom filmov priblížili život vysokohorských zvierat – svišťov a kamzíkov. Premietli nám film o medveďovi, ktorého teritórium je na Podbanskom.

2.      17.3. navštívili našu školu zamestnanci Slovenského múzea ochrany a prírody v Lipt. Mikuláši. Priniesli so sebou putovnú výstavu „ Ochrana vtáctva.“ Deťom MŠ i žiakom ZŠ priblížili prostredníctvom Ferda Mravca a jeho kamarátov život hmyzu na Slovensku./ viď foto/

3.      13. 3. popoludní sme navštívili miestnu knižnicu, ktorá získala z radov našich žiakov nových čitateľov.

4.      18.3. sa dve žiačky zúčastnili okresného kola súťaže v prednese poézie a prózy Hviezdoslavov Kubín. Bianka Niňajová a Nikolka Blahútová vzorne reprezentovali našu školu.

5.      22.3. pripravili pre žiakov rôzne aktivity pri príležitosti Svetového dňa vody. Prostredníctvom aktivít si uvedomili význam šetrenia vody a ochrany vodných zdrojov.

Foto č.7 (bez textu)

Vážení rodičia, občania !

Podporte našu školu 2% zaplatenej dane. Chceme vybudovať v školskej záhrade pre deti detské ihrisko s rôznymi preliezkami.

Prijímateľ: Rodičovské združenie pri Základnej škole s materskou školou v Liptovskej Kokave

Sídlo : 032 44 Lipt. Kokava 391

IČO : 42065151

Tlačivo si môžete stiahnuť: www.dvepercenta.sk

Na záver sa chcem poďakovať všetkým aktívnym rodičom a priateľom školy za prípravu

„ Plesu rady rodičov pri ZŠ s MŠ v Lipt. Kokave“. Výborná atmosféra, bohatá tombola a

chutné jedlo prispeli k dobrej zábave.

                                                                                                          Mgr. Mária Díková

Jubilanti

V mesiacoch január – marec 2010

65 rokov:

- Jarmila Bartošová č.d. 29

-Ľudmila Tarageľová č.d. 239

70 rokov:

-Ján Duriš č.d. 407

75 rokov:

- Hermína Fronková č.d. 61

-Mária Fronková č.d. 385

80 rokov:

-Jolana Uličná č.d.368

85 rokov:

-Božena Vrbičanová č.d. 72

90 rokov:

Zuzana Majerčíková č.d. 361

Ako dáždik jarný ticho

kráča život opodiaľ.

Do vlasov už sivú vdýchol,

vráskami tvár rozoral...

Všetkým jubilantom blahoželáme a do ďalších rokov im prajeme veľa zdravia a spokojnosti.

                                               Praje obecné zastupiteľstvo.

Za uvedené obdobie zomreli títo občania:

-Miloš Vrbičan č.d. 52

-Miloš Pozor č.d. 59

-Rudolf Fronko č.d. 183

Aj slnko zapadá

ústupom do noci,

kto raz púť dokonal,

nieto viac pomoci...

Za uvedené obdobie sa narodili tieto deti:

-Kristína Brenková č.d. 492

-Neria – Viktória Ovčiarková č.d. 281

-Dominika Králiková č.d. 366

Vitajte nám a nech vám rastie,

každým dníčkom ľudské šťastie

                                                                                              R.r.

Niečo pre gazdinky

Veľkonočný mazanec

( dávka na dva mazance)

1 kocka droždia 42 g, 500 g polohrubej múky, 120 g krupicového cukru, 3 žĺtky, 150 g masla, 300 ml mlieka, 50 g hrozienok, 50 g mandlí, soľ, kôra z 1 citróna, ½ Čl drveného anízu, 50 ml rumu, 1 vajce na potretie

Postup:

 Do vlažného mlieka rozdrobíme droždie a necháme v priebehu asi 5 min. vykysnúť kvások. Dopenista vyšľaháme základ z masla, zo žĺtkov a z cukru. Do masy vsypeme preosiatu múku, zmiešame so soľou, s citrónovou kôrou a drveným anízom. Pridáme kvások pripravený trený tukový základ a vypracujeme polotuhé nelepkavé cesto. Primiešame sparené hrozienka ( vsypeme ich do vriaceho rumu a necháme napučať),sparené olúpané mandle

( vsypeme do horúcej vody a scedíme) a cesto ešte raz prepracujeme a necháme ho kysnúť na teplom mieste asi jednu hodinu. Vykysnuté cesto rozdelíme na dve časti, vypracujeme hladké bochníky, každý položíme zvlášť na vymastený plech a necháme pol hodiny v teple kysnúť. Mazanec potrieme rozšľahaným vajcom, v strede nakrojíme krížik, posypeme plátkami mandlí a pečieme vo vyhriatej rúre pri teplote 160 stupňov celzia 35 až 40 min.

                                                                                                          R.r.

Naši rodáci doma i vo svete v minulosti i dnes

MILOŠ VRBIČAN, \* 15.5.1938 + 18.1.2010              Foto č. 8  (malá fotka – skener)

Bol výraznou osobnosťou Liptovskej Kokavy od polovice minulého storočia. Narodil sa  rodičom Martinovi a Irene Vrbičanovej, rod. Porubänovej, ako prvorodené dieťa. Ich rodinná prezývka je Kakaliar.

      Po skončení základnej školy absolvoval Elektrotechnickú učňovskú školu pri podniku TESLA Liptovský Hrádok. Popri zamestnaní absolvoval Elektrotechnickú priemyselnú školu s maturitou.

V podniku TESLA odpracoval celých 40 rokov v rôznych riadiacich funkciách. Mal tu prirodzenú autoritu, jednoducho ho tu ľudia mali radi. Bol známy svojou spravodlivosťou a skromnosťou.

Po štyroch rokoch „od nežnej revolúcie“ v r.1993 z rôznych dôvodov odišiel pracovať do spoločnosti KELCOM, neskôr QUADRIQ, Liptovský Mikuláš. Z tejto spoločnosti odišiel do dôchodku v r.2005. Aj pracovníci tejto spoločnosti spomínajú naň ako na jednoduchého,

skromného, pritom úžasného, pracovitého, starostlivého, poriadkumilovného človeka s dušou mladíka s bohatstvom svojich skúseností. Táto osobnosť akoby nemala jednu negatívnu vlastnosť.

      Miloš Vrbičan sa oženil s manželkou Irenou, rod.Chomovou, v r.1965, vychovali spolu dvoch synov Pavla a Petera.

      V mladosti začiatkom 60-tych rokov hrával za rodnú obec futbal ako stopér. Na ihrisku pôsobil pokojom a silou. V tom období začala zlatá éra kokavského futbalu. Dohromady sa dala dobrá partia s pokrokovo zmýšľajúcim trénerom Nemsilom. Chlapci boli skvelí a v obrane vyčnieval vysokou postavou Miloš. Vo futbalovom oddiele pracoval aj ako funkcionár. Podieľal sa aj na rekonštrukcii šatní s tribúnou. V tom období to bolo zariadenie aj so sprchami, jedno z najmodernejších v porovnaní iných obcí v našom okrese.

      Popri zamestnaní pracoval dve funkčné obdobia, v rokoch 1974 až 1982 ako tajomník miestneho národného výboru. Aktívne sa angažoval a mnoho hodín odpracoval pri výstavbe materskej školy, obecných chodníkov, regulácie obecného potoka, v spomenutom futbalovom oddiele a lyžiarskom oddiele.

      Od roku 1979 bol jedným z hlavných strojcov budovania skokansko-združenárskeho areálu Pod brehom. Vybudovali sa tu 3 skokanské mostíky, na najväčšom je nájazdová veža vysoká 12 m. Dva mostíky boli pokryté umelou hmotou. Realizovala sa vodovodná a elektrická prípojka, umelé osvetlenie na mostíkoch, rozhodcovská veža s kanceláriou a rozhlasovou réžiou, dve unimobunky ako šatne a sklad, železné zvárané schodíky pre výstup skokanov na veže mostíkov, pretekárske bežecké trate až do Badzgoňa, jednoduchý lyžiarsky vlek, oplotenie areálu, vysadili sa stromky. Popri všetkom sa premiestnilo obrovské množstvo zeminy a bolo potrebné veľa betónu. Miloš bol pri každej akcii, pracoval bez nároku na odmenu. Zároveň trénoval, organizoval, šoféroval,....

V roku 1990 sa v tomto areáli uskutočnili Majstrovstvá Československa v skokoch na lyžiach a pretekoch združených, čo bolo vyvrcholenie obrovského úsilia všetkých športovcov-lyžiarov vrátane Miloša Vrbičana. Bol jedným z hlavných organizátorov týchto majstrovstiev.

      Trénoval aj dvoch svojich synov, z ktorých Peter sa stal československým reprezentantom v pretekoch združených a viac rokov pôsobil vo vrcholovom stredisku Štrbské Pleso. Miloš trénoval žiakov skokanov-združenárov a hoci neboli reprezentanti, výchovným spôsobom v kolektíve sa z nich stávali dobrí mladí ľudia.

      V oblasti skokov na lyžiach a severskej kombinácie /preteky združené/ sa vypracoval na odborníka a viac rokov robil počas európskych a svetových pohárov na Štrbskom Plese veliteľa veľkého mostíka.

       Po otcovi zdedil vzťah k stavbárskemu remeslu, ktoré okrem športu vypĺňalo väčšinu jeho voľného času. Miloš neustále niečo budoval. Staval, prestavoval a pomáhal synom, rodine, priateľom. Mal v sebe úžasnú vnútornú silu. V jeho rodine vládla vždy vzájomná úcta a láska.

     Posledné desaťročie sme ho vídali na bežkách s priateľmi, ale i samostatne. Jeho vysoká postava v lyžiarskej kombinéze pôsobila vždy mladícky, plná sily a elánu. S priateľmi bol zrejme poslený raz na bežkách ako sedemdesiatnik 23. decembra 2007 v Tichej doline. Veľa mladších mu nestačilo.

Na jar 2008 jeho aktívny život zastavila choroba, s ktorou bojoval po svojej sedemdesiatke. Po roku a pol ťažkého boja podľahol tejto chorobe 18.jnuára 2010.

      Miloš Vrbičan bol obdivuhodný človek, priateľ, vždy ochotný pomôcť vo všetkom, rozhodný, s veľkou vnútornou silou. Jeho osobnosť zdobila obrovská pracovitosť. Zhrnieme, čo o ňom povedali jeho spolupracovníci na poslednom pracovisku. Bol to človek jednoduchý a skromný, no bohatý svojimi skúsenosťami. Bol ako med, ktorý si tak radi natierame na čerstvý chlieb. Bol úžasný človek, spravodlivý a čestný, ktorý vždy robil naplno a všade nechal kus srdca. Aktívny a neúnavný športovec, pre ktorého bol najkrajší vrch na svete Kriváň. Vždy robil veci poctivo, dôkladne, trváco. Bol to buldog, pedant, dakedy aj na zlosť, ale čo robil, to robil naozaj. Ako pracoval, tak aj žil. Bez falše, poctivo, naozaj, s úsmevom, dobrou radou. Mal charizmu pedanstva a dobra.

      Toľko kladných referencií naozaj vzbudzuje obdiv a úctu k životu Miloša Vrbičana.

Ľubomír Rúčka

Družba obcí – „Kokavy“

Z histórie „Družby obcí   TJ - JRD Liptovská Kokava a Kokava nad Rimavicou“

         V 71 rokoch minulého storočia, ako viaceré TJ aj naša TJ urobila potrebné, aby sa zviditeľnila nie len v rámci okresu, ale aj v celoslovenskom merítku. Veď niektorí naši občania a môžeme povedať, že ich bola väčšia časť, ani nevedela, že existuje aj obec s podobným názvom „Kokava nad Rimavicou“.

            Keď už hovoríme o obci Kokava nad Rimavicou musím spomenúť, že uvedená obec ma cca 3500 obyvateľov a nachádza sa v Honte „Veporské Vrchy“. Kotlina, cez ktorú preteká rieka Rimavica.

Prvé stretnutie s funkcionármi, pracovníkmi obce, TJ, JRD bolo uskutočnené v druhú júnovú slnečnú nedeľu roku 1971. Dostavili sme sa na vozidle „Gaz“, ktoré šoféroval vodič a zároveň predseda JRD Martin Bartoš. Uvedené stretnutie sa uskutočnilo v záhrade p. Krajča, prezývaný „Keňo“. Uvádzam to preto, že za uvedeným pánom bola vydatá Emília Valientková – „Holanka“, čím aj ona mala blízky vzťah k rodnej obci. Uvedeného družobného stretnutia, ktoré malo kladný postoj z oboch strán sa zúčastnili občania oboch obcí, tak ako nám to ukazuje historická snímka:

Foto č. 9   (veľká fotka - skener)

Text:

Foto: stojaci zľava – Valientková – Krajčiová Emília, Krajčí „Keňo“, Keňov bratranec Gergeľ Bandi, Rúčka Miloš, Rúčka Martin, Lámer Ján – predseda JRD Kokava nad Rimavicou , Bartoš Martin predseda JRD Lipt. Kokava, Hronec Štefan,

kľačiaci: Malata Ján predseda TJ, Rúčka Ján, Šuniar Ján predseda TJ Kokava nad Rimavicou

            Po uvedenom stretnutí sa začala oficiálne „Družba“ medzi oboma obcami. Raz do roka, navštívili naši športovci družobnú obec a opačne. Nadväzovali priateľstvá, vymieňali si skúsenosti na poli športu, hrali futbalové stretnutia, navzájom sa spoznávali. Nemôžem nespomenúť, že nie len po športovej stránke bola „Družba“, ale skúsenosti si vymieňali aj s JRD.

Zájazdy sme spočiatku absolvovali autobusom IKARUS, prezývaný „Dymkáč“, ktorý keď vyšiel na Čertovicu musel cca 1 hod. stáť, pretože voda v chladiči bola vriaca – vodičom bol Porubän Miloslav. O ubytovanie členov zájazdu, či už v našej obci ako aj Kokave N/R, bolo postarané tak, že boli po 2 -3 ubytovaní v rodinných domoch, kde sa im uvedení občania postarali aj o stravovanie.

            Občania Kokavy n/R boli pri prvom stretnutí prekvapení rovinou poľnohospodárskych ploch, krásam nad scenériou Západných Tatier – Kriváň- Baranec-Kotlová-Štrbské Pleso- Demänovské jaskyne – Jasná, ktoré počas dvojdňových zájazdov u nás navštevovali. Na konci zájazdu bol v miestnom pohostinstve spoločný obed pripravený dobrovoľnými pracovníkmi TJ a JRD. Spomeniem aspoň niektorých Porubän Ján – Brk, Majstrák Ján, Dr. Choma Ján, Bartošová Irena a ďalší. Podobne to bolo aj na návštevách v Kokave n/R, pretože uvedená obec sa nachádza v sklárskom regióne. Naši občania si odtiaľ odniesli aj pekné sklárske súpravy: „Zlatá Zuzana“. Pri uvedenej „Družbe“ obcí musím spomenúť aj oslavy 740 výročia založenia obce Kokava n/R, na ktoré sme boli pozvaní a kde za prítomnosti zložiek NF, predsedov MNV, predsedov KSS bola našej TJ odovzdaná pamätná medaila a predsedovi TJ Malatovi Jánovi a Šuňavcovi Milanovi udelené „Čestné občianstvo obce Kokava n/R“. V rámci „Družby“, ako aj po jej následnom zaniknutí, uvedené JRD si navzájom pomáhali výpomocou hlavne v žatve, kde naše kombajny pomáhali zberať úrodu najskôr v Kokave n/R a potom ich kombajny u nás. Z uvedenej „Družby“ nemôžem nespomenúť priateľstvá, ba dá sa povedať aj rodinné zväzky, ktoré vznikli:

Šuniar Jaroslav – Šuňavec Stanislav, Lisičan Ľubomír – Šuňavec Milan a rod. zväzok Pros Jozef – Čabajová Mária.

            Na záver, chcem vyzvať našu mladú generáciu, aby nezabudla na to, čo sme my už „Pamätníci“ pre obec a TJ vykonali a aby do budúcna pokračovali v šľapajach svojich otcov a starých otcov.

                                                                                               Ján Malata

Turisti v zime a predjarí

                     Pred vianočnými sviatkami 2009 napadlo trocha snehu a býval mráz až do -15°C. Vianoce však boli v podstate bez snehu. Na bežkách sa nedali uskutočniť tradičné štefánske a silvestrovské túry. Turisti sa preto nezvykle veľa venovali rodinám. No už na „Troch kráľov“ /6.1./ nevydržali a vyrazili do Jamnickej doliny aspoň pešo. V doline bol na chodníku pod malou vrstvou čerstvého snehu ľad. Bolo zamračené, no solídne počasie, teplota bola tesne pod bodom mrazu. Všetci, aj návštevníci z Katalánska, vyšli až po Kokavské záhrady. Samozrejme, že sa zastavili v kolibe, o ktorú sa starajú, a zohriali sa. Bola to pekná „trojkráľová“ túra, lebo už nasledujúci víkend /9.-10.1./ pršalo.

                     Ďalšiu nedeľu /17.1./ museli opäť za snehom do vyšších polôh. Tichá dolina skoro vždy zachraňovala snehové podmienky. Aj teraz od Tábora /polovica doliny/ bol sneh.

                     Za chladného zamračeného počasia na sypkom snehu prešli až do záveru doliny. Po preoblečení spoteného prádla nasledoval dolu super zjazd na bežkách, nakoľko sa prejde prevýšenie asi 300m. Nasledujúcu nedeľu sa nedalo vyberať z možných trás, lebo všade bolo málo snehu a preto opäť opakujú trasu do Tichej doliny. Táto dolina sa snáď nikdy nezunuje. Nedeľa 24. januára bola slnečná, ale bol veľký mráz až do -15°C. Veľmi dobré podmienky boli predpokladom solídnych športovo-turistických výkonov. Zjazd zo záveru doliny navodil parádne pocity v zimnej kráse, no tieto tlmil spomínaný mráz. Telá boli  akoby bičované chladom. Na chlad sa úplne zabudlo následne v hoteli PERMON. Plávaniev bazéne, pobyt vo vírivke aj na tobogáne uvolní celé telo.

                    V predchádzajúci týždeň v pondelok večer 18.1.vo veku nedožitých 72 rokov zomiera ich priateľ, organizátor, lyžiar, skvelý človek Miloš Vrbičan. Pohreb mal 21.januára. Zanechalo to stopy na každom. Spomienku na Miloša Vrbičana uvádzame na inom mieste.

                     Koncom januára napadol sneh aj v oblasti L.Kokavy a snežný skúter mohol už prejsť aj po tradičných bežeckých tratiach. Poslednú januárovú nedeľu /31.1./ nielen turisti-lyžiari, ale aj ďalší, využili tieto trate na trase L.Kokava-Podbanské.  Ďalšia nedeľa sa v podstate zopakovala. Bolo opäť zamračené, chladno, no o trochu viac snehu. Po svižnom výkone na týchto tratiach sa rozhodli už bezodkladne ďalšiu nedeľu zorganizovať každoročný pochod na bežkách. V tomto období na rozhraní januára a februára aj v bežné pracovné dni boli na bežkách desiatky našich občanov, ale i z okolia.

                    V nedeľu 14. februára konečne vyšlo aj dobré  počasie. Pochod na bežkách z Podbanska do Lipt.Kokavy bol organizovaný tento rok ako II. ročník Memoriálu Pavla Blahúta.

                     Už v sobotu sa dôkladne upravovali dve trate aj za pomoci skútra, no podvečer silný a studený vietor zavial časť týchto tratí.

V nedeľu však asi 100-ke  športovcov to neprekážalo. Neskôr vyšlo slnko  a všetci účastníci  boli spokojní.. Tí čo prešli pripravené trate prvý krát, ako niektorí turisti zo susednej Pribyliny, boli nadšení. A to je hlavná odmena pre organizátorov.

Foto č. 10

Text:

                     Rozhodnutie o organizácii pochodu čo najskôr bolo správne, nakoľko nasledujúci týždeň prišlo oteplenie a dážď. Pribylinskí turisti zrušili svoj pochod naplánovaný na nedeľu 21.februára a  kokavskí zas rozmýšľali, kde pôjdu. Záchranou ako vždy je Tichá dolina. V prvej tretine doliny je vľavo odbočka do Hlinnej doliny. Odtiaľto bol čerstvý sneh a krásna zimná príroda. Pri Tomanovej doline a ďalej do záveru Tichej bolo asi 30 cm nového snehu. Písať o zážitkoch a pocitoch je ťažké, treba to vidieťa zažiť. Napoludnie už turisti boli zas vo vodnom svete hotela PERMON a celá nedeľa bola jednoducho super. Ďalšiu nedeľu /28.2./ si to opäť zopakovali, išli však teraz od Tábora asi z polovice doliny až do záveru. Bolo polojasno, sem-tam vietor, opäť čerstvý sneh. Popoludní sa ukázalo krásne už jarné slniečko, hory boli v snehobielej farbe. Po túre v takejto atmosfére účastníci, hoci už majú“svoje roky“, sa opäť vyšantili v blízkom hoteli aj na novom tobogáne tak, že ich musel „krotiť“prítomný plavčík.

                     Prvý marcový týždeň celkom neobvykle začali veľké mrazy, v noci až do -15°C.

                     Snehu v okolí L.Kokavy skoro nebolo. V Jamnickej doline v nedeľu 7.marca bolo tiež chladno, najmä zrána. Sneh bol celkom dobrý, nebol náročný na mazanie, čo sa stáva najmä v jarnom období. Táto dolina na bežky je kratšia, preto pohyb je tu rýchlejší. Cieľ trasy bol tradične v kolibe. Po asi hodinovej pohodovej prestávke nasledoval  návrat.

                    Účastníci neboli spokojní s poriadkom v kolibe a s ponechanými odpadkami od  turistov. Do koliby treba doplniť ešte rámovú pílku a metlu. Vyvesenú písomnú prosbu

                     v kolibe o prispenie niekoľko eur na účet klubu turistov za pobyt v nej akceptovali zatiaľ traja návštevníci koliby /K.Hricková, Ľ.Choleva, V.Šustek/. Na zjazd nazad v tejto doline sa teší asi každý. Je vždy zaujímavý, aj keď teraz bolo treba ísť v závere aj pešo.

                     Druhý marcový týždeň bol  v Liptovskej Kokave sneh, čo obyčajne už nie je v túto ročnú dobu obvyklé. Nie je to hrubá súvislá vrstva, lebo často fúka silný vietor. Tvoria sa preto snehové jazyky. Aj tradičné nosenie dedka a marmurieny /po našom/ v nedeľu 14.marca v skorých ranných hodinách bolo zvláštne. Ráno totiž fúkal nárazový vietor, padal sneh a bolo to teda ako „na Sibíri“.

                     Domáci turisti neváhali, a tak ako majú vo zvyku o 9.00 hod. vyrazili. Trasu mali Kôprovú dolinu s cieľom podľa snehových a prírodných podmienok. Začali z Podbanska a od začiatku pretláčali trasu, lebo všade bola nová vrstva 20-30 cm snehu. Voskovanie bolo zložité, na každý vosk sa totiž lepil sneh. Nakoniec v doline pri Zverienci vosk z lyží dali dolu a natreli sviečkou. Potom to už išlo každému ako-tak. Takáto zložitá situácia s voskovaním lyží sa stane turistom obyčajne raz za rok. Bolo zamračené, občas slabé sneženie, teplota okolo nuly alebo mierne po nulou. Najmä ďalej v tejto tatranskej doline bola krásna zima s čerstvým snehom. Po desiatich kilometroch vystúpili ku Kmeťovmu vodopádu. Ešte stále je spútaný zimou a svoju silu a krásu ukáže až na jar. Jarné prúdy vody budú padať z výšky v rokline pod Nefcerkou. Vodopád v tomto zimnom období je zaujímavý pre svoje ľadopády a výtvory z ľadu.

                    Aj keď bolo neustále zamračené, sedmička borcov /Laurincová, Porubän, Fronko, Rúčka, Glos, Nemsila, Krajči/ mala zážitok, ukázali sa bralá Nefcerky, časť Kriváňa i druhá strana Kôprovej. Objavili sa spomienky na zbieranie brúsníc v strmých skalnatých zrázoch tejto časti doliny i na „povestného kamzíka Pavla Blahúta“. Návrat do ústia doliny nie je taký rýchly ako inokedy vzhľadom na kvalitu snehu. Obyčajne sa zjazduje, teraz to bol veru beh na lyžiach na 10 km. Únavu v Podbansku z celkových 20 km na bežkách išli všetci zahnať do bazéna, vírivky a na tobogán v hoteli PERMON. Krásne bol prežitý tento zimný nedeľný deň, oproti „mizernému“ marcovému počasiu v Lipt.Kokave.

                     Túry na bežkách v tatranských dolinách budú pokračovať v jarnom období až do polovice mája, budú náročnejšie, ale pritom najkrajšie.

                                                                                                                             Ľubomír Rúčka

                                                                                                      Klub kokavských turistov a lyžiarov

FUTBAL

            Náš futbalový oddiel pôsobí v organizovanej okresnej súťaži, v ktorej je cca 60 športovcov, ktorý v priebehu roka robí najviac športových akcií pre obec. V jarnej prípravnej súťaži sa stretáva s viacerými problémami, predovšetkým je to zlá tréningová dochádzka. Veľkým sklamaním pre celý oddiel bolo zrušenie autobusu RD na prepravu futbalistov.

          Zlé terény na trénovanie nás donútili hľadať náhradné riešenie, v ústrety nám vyšlo mesto Liptovský Hrádok poskytnutím multifunkčného ihriska.

         Oddiel zatiaľ absolvoval 28 tréningových jednotiek a odohral 5 prípravných zápasov. Šancu dostali všetci hráči – muži aj dorastenci.

Odohraté zápasy:

Kvačany       –        Lipt. Kokava              2:1 (0:1)

Lipt. Ján       –        Lipt. Kokava              5:2 (2:1)

Tesla- dorast -        Lipt. Kokava              4:3 (1:1)

Podbreziny   -         Lipt. Kokava              1:2 (0:0)

          Aj tieto zápasy ukázali nedostatky jednotlivcov v kondičnej príprave, hlavne u tých, ktorí by v budúcnosti mali prebrať futbalovú štafetu. Predstava niektorých netrénovať a chodiť len v nedeľu zahrať si futbal je začiatkom konca. Preto ťarcha zodpovednosti je stále najviac na starších. Ospravedlnením u niektorých je pracovná vyťaženosť a školské povinnosti, preto bude ťažké v jarnej časti obhájiť popredné pozície všetkých družstiev.

            Verím, že táto kritika prebudí všetkých priaznivcov futbalu a že Obec Liptovská Kokava bude aj naďalej obcou s bohatou futbalovou tradíciou.

                                                                                                          Jaroslav Pozor

                                                                                                          predseda FO

POZVÁNKA

Vážené dámy a slečny

     pozývame Vás na cvičenia, ktoré sa uskutočňujú v dňoch pondelok a štvrtok o 19,00 hod. v kultúrnom dome v Liptovskej Kokave.

     Cvičenia sú určené na posilnenie chrbta , bruška a nôh – Pilates, strečing, silové cvičenia, prispôsobujú sa pre cvičenky a ich možnosti.

     Oblečenie je dané podľa poslednej kokavskej teplákovej módy a je nutná výborná nálada.

      PS . Nezabudnite na karimatky.

                                                                                              Jana Fronková